13.		Rozhodnutie o zastavení konania [§ 30 ods. 1 písm. d) ZoSK]
Regionálny úrad verejného zdravotníctva so sídlom v Čadci
Palárikova ul. č. 1156, 022 01 Čadca
						Vážená pani
Č. j.: A/2023/00686/FV					Martina Dančová
Čadca dňa 17. 7. 2023					Ul. 17. novembra č. 34, 022 01 Čadca
Vec:	Rozhodnutie
Regionálny úrad verejného zdravotníctva so sídlom v Čadci, Palárikova ul. č. 1156, 022 01 Čadca ako orgán príslušný podľa § 3 ods. 1 písm. c), § 6 ods. 1 v spojení s prílohou č. 15 a § 6 ods. 5 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov vo veci posúdenia návrhu účastníka konania pani Martiny Dančovej, podnikateľky – fyzickej osoby, trvale bytom Ul. 17. novembra č. 34, 022 01 Čadca, IČO: 41928657, miesto podnikania: Ul. M. R. Štefánika č. 20/30, Čadca, podľa § 10 ods. 4 písm. a) zákona č. 126/2006 Z. z. o verejnom zdravotníctve a o zmene a doplnení niektorých zákonov a § 46 a § 47 zákona č. 71/1967 Zb. o správnom konaní v znení neskorších predpisov na uvedenie pracovných priestorov „Obchod s potravinami“ do prevádzky rozhodol takto:
Regionálny úrad verejného zdravotníctva so sídlom v Čadci, Palárikova ul. č. 1156, 022 01 Čadca, konanie vo veci návrhu o vydanie rozhodnutia zo dňa 2. 6. 2023 na uvedenie priestorov „Obchod s potravinami “ v Čadci na Ul. M. R. Štefánika č. 20/30, do prevádzky, účastníka konania pani Martiny Dančovej, podnikateľky – fyzickej osoby, IČO: 41928657, trvalé bydlisko v Čadci, Ul. 17. novembra č. 34
zastavuje
podľa ustanovenia § 30 ods. 1 písm. d) zákona č. 71/1967 Zb. o správnom konaní v znení neskorších predpisov – účastník konania na výzvu správneho orgánu v určenej lehote neodstránil nedostatky svojho podania.
Odôvodnenie:
Návrhom zo dňa 2. 6. 2023 požiadala účastníčka konania Martina Dančová, Ul. 17. novembra č. 34, 022 01 Čadca, IČO: 41928657 o vydanie rozhodnutia na uvedenie priestorov do prevádzky „Obchod s potravinami“ na Ul. M. R. Štefánika č. 20/30, 022 01 Čadca. V návrhu účastníčka konania uviedla, že k nemu pripája kolkovú známku v hodnote 50 € za vydanie rozhodnutia podľa pol. 150 písm. f) sadzobníka správnych poplatkov a živnostenské oprávnenie.
Správny orgán preskúmal návrh účastníčky konania a zistil, že živnostenské oprávnenie, na ktoré sa účastníčka konania odvoláva, nie je k návrhu priložené, preto ju písomne vyzval listom zo dňa 8. 6. 2023 na odstránenie nedostatkov podania z 2. 6. 2023. Na základe výzvy mala účastníčka konania v lehote do 30. 6. 2023 správnemu orgánu zaslať uvedené živnostenské oprávnenie. Súčasne správny orgán účastníčku konania poučil, že po dobu určenú na odstránenie nedostatkov podania preruší konanie podľa § 29 ods. 1 zákona o správnom konaní, a že počas prerušenia konania neplynú lehoty podľa správneho poriadku. Vo výzve správny orgán uviedol, že ak účastníčka konania v určenej lehote nedostatky svojho podania neodstráni, konanie podľa ust. § 30 ods. 1 písm. d) zákona o správnom konaní zastaví.
Účastníčka konania nedostatok svojho podania zo dňa 2. 6. 2023 neodstránila – živnostenský list č. Žo-2022/04426/2 zo dňa 26. 9. 2022 správnemu orgánu nepredložila, preto správny orgán rozhodol tak, ako je uvedené vo výroku rozhodnutia.
Poučenie:
Proti tomuto rozhodnutiu možno podať odvolanie podľa § 53 a 54 zákona č. 71/1967 Zb. o správnom konaní v znení neskorších predpisov, do 15 dní odo dňa jeho doručenia, na Regionálny úrad verejného zdravotníctva v Čadci, Palárikova ul. č. 1156, 022 20 Čadca.
Rozhodnutie je preskúmateľné súdom po vyčerpaní riadneho opravného prostriedku (odvolania).
MUDr. Ján Novák
riaditeľ
Rozhodnutie dostanú:
–	Martina Dančová, Ul. 17. novembra č. 34, 022 01 Čadca
–	spis
Poznámka
Zastavenie konania je jednou z foriem, ktorou sa správne konanie uzatvára konečným spôsobom. 
Dochádza k nemu v prípadoch uvedených v zákone o správnom konaní [§ 30 ods. 1 písm. a) – j)] alebo v osobitných predpisoch, ktoré bránia pokračovať v konaní. Pri zastavení konania je správne konanie skončené skôr, než sa dospeje k meritórnemu rozhodnutiu vo veci samej.
Zastaviť konanie možno v ktoromkoľvek štádiu prvostupňového alebo druhostupňového konania. Najčastejšie k nemu dochádza v počiatočnom štádiu konania, keď správny orgán skúma, či sú splnené podmienky, za ktorých sa vo veci môže konať.
Zastavenie konania sa uskutočňuje formou procesného rozhodnutia, ktoré sa doručuje účastníkovi konania. K neformálnemu zastaveniu konania, ktoré sa vyznačuje v spise, dochádza len v prípadoch uvedených v § 30 ods. 1 písm. b) (účastník konania vzal svoj návrh späť) a písm. c) (účastník konania zomrel) zákona o správnom konaní.
Proti rozhodnutiu o zastavení konania možno podať odvolanie, ak ide o prípady uvedené pod písm. a), d), e), i), j) § 30 zákona o správnom konaní. Naproti tomu zákon vylučuje možnosť podať odvolanie proti rozhodnutiam uvedeným pod písm. b), c), f), g), h).

§ 29 zákona č. 71/1967 Zb. správny poriadok
Prerušenie konania
(1)	Správny orgán konanie preruší, ak sa začalo konanie o predbežnej otázke alebo ak bol účastník konania vyzvaný, aby v určenej lehote odstránil nedostatky podania, alebo ak účastník konania nemá zákonného zástupcu alebo ustanoveného opatrovníka, hoci ho má mať, alebo ak tak ustanovuje osobitný zákon.
(2)	Správny orgán môže tiež konanie prerušiť najdlhšie na dobu 30 dní, ak to z dôležitých dôvodov zhodne navrhnú účastníci konania.
(3)	Proti rozhodnutiu o prerušení konania sa nemožno odvolať.
(4)	Správny orgán v konaní pokračuje z vlastného podnetu alebo na podnet účastníka konania, len čo pominuli prekážky, pre ktoré sa konanie prerušilo, prípadne len čo uplynula lehota uvedená v odseku 2.
(5)	Pokiaľ je konanie prerušené, lehoty podľa tohto zákona neplynú.
§ 30 zákona č. 71/1967 Zb. správny poriadok
Zastavenie konania
(1)	Správny orgán konanie zastaví, ak
a)	zistí, že ten, kto podal návrh na začatie konania, nie je účastníkom konania a nejde o konanie, ktoré môže začať správny orgán,
b)	účastník konania vzal svoj návrh na začatie konania späť a konanie sa netýka iného účastníka konania alebo ostatní účastníci konania súhlasia so späťvzatím návrhu a nejde o konanie, ktoré môže začať správny orgán,
c)	účastník konania zomrel, bol vyhlásený za mŕtveho alebo zanikol bez právneho nástupcu a konanie sa týkalo len tohto účastníka konania,
d)	účastník konania na výzvu správneho orgánu v určenej lehote neodstránil nedostatky svojho podania a bol o možnosti zastavenia konania poučený,
e)	zistí, že nie je príslušným na konanie a vec nemožno postúpiť príslušnému orgánu,
f)	zistí, že vo veci už začal konať iný príslušný správny orgán, ak sa správne orgány nedohodli inak,
g)	zistí, že pred podaním návrhu vo veci začal konať súd, ak osobitný zákon neustanovuje inak,
h)	odpadol dôvod konania začatého na podnet správneho orgánu,
i)	v tej istej veci sa právoplatne rozhodlo a skutkový stav sa podstatne nezmenil, ...